Document ID: 32013R0758

KOMISIJOS REGLAMENTAS (ES) Nr. 758/2013
2013 m. rugpjūčio 7 d.
kuriuo pataisomas Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo VI priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantį ir panaikinantį direktyvas 67/548/EEB bei 1999/45/EB ir iš dalies keičiantį Reglamentą (EB) Nr. 1907/2006 (1), ypač į jo 53 straipsnį,
kadangi:
(1)
tikrinant rasta klaidų 2009 m. rugpjūčio 10 d. Komisijos reglamento (EB) Nr. 790/2009, iš dalies keičiančio Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, siekiant jį suderinti su technikos ir mokslo pažanga (2), I, II, IV ir V prieduose. Tos klaidos turėtų būti ištaisytos;
(2)
pataisyta suderinta medžiagų klasifikacija ir ženklinimas turėtų būti taikomi nuo šio reglamento įsigaliojimo dienos. Iš tiekėjų neturėtų būti reikalaujama iš naujo paženklinti ir perpakuoti chemines medžiagas ir mišinius, dar prieš įsigaliojant šiam reglamentui pateiktus rinkai pagal Reglamentą (EB) Nr. 1272/2008. Vis dėlto tiekėjai gali šio reglamento nuostatas rinkoje jau esančioms cheminėms medžiagoms ir mišiniams taikyti savanoriškai;
(3)
šiame reglamente numatytos priemonės atitinka pagal 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančio Europos cheminių medžiagų agentūrą, iš dalies keičiančio Direktyvą 1999/45/EB bei panaikinančio Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (3), 133 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1272/2008 VI priedo 3 dalies 3.1 lentelės, su pakeitimais, padarytais Reglamento (EB) Nr. 790/2009 I ir II priedais, įrašai, atitinkantys šio reglamento I priedo įrašus, pakeičiami to priedo įrašais.
2 straipsnis
Reglamento (EB) Nr. 1272/2008 VI priedo 3 dalies 3.2 lentelės, su pakeitimais, padarytais Reglamento (EB) Nr. 790/2009 IV ir V priedais, įrašai, atitinkantys šio reglamento II priedo įrašus, pakeičiami to priedo įrašais.
3 straipsnis
Reglamento (EB) Nr. 1272/2008 VI priedo 3 dalies 3.1 lentelė papildoma šio reglamento III priedo įrašais.
4 straipsnis
Reglamento (EB) Nr. 1272/2008 VI priedo 3 dalies 3.2 lentelė papildoma šio reglamento IV priedo įrašais.
5 straipsnis
Tiekėjai neprivalo iš naujo paženklinti ar perpakuoti medžiagų, išvardytų šio reglamento prieduose, arba medžiagų ar mišinių, kuriuose yra tokių medžiagų, kuriuos jie pateikė rinkai pagal Reglamentą (EB) Nr. 1272/2008 dar prieš įsigaliojant šiam reglamentui.
6 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. rugpjūčio 7 d.

Labels: 12
7
3
20